Висенте Уидобро
Поетично изкуство

Превод от испански: Александър Муратов, Атанас Далчев, 1968

chitanka.info

Нека твоят стих е като ключ,

който хиляди врати отваря.

Пада лист: прелита нещо;

гледат ли очите, трябва да повярват,

слуша ли душата, трябва да трепери.

Нови светове откривай и за свойто слово се грижи;

прилагателното не съживява ли, убива.

Във века на нервите живеем.

Мускулът в музея

като спомен висне;

ала не затуй ний имаме по-малко сила:

истинската мощ

обитава във главата.

Розата защо възпявате, поети!

Нека тя в стиха да разцъфти;

само зарад нас

под слънцето живеят

всичките неща.

Всеки истински поет е малък бог.

Обичам те, жена на моето пътуване голямо.

Обичам те, жена на моето пътуване голямо,

както синьото море — водата,

чрез която съществува

и която му дарява право да се назове море

и да отразява месеца, звездите и небето.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.